blankmispel
Store norske leksikon,Biologi,Planteriket,Dekkfrøete planter,Tofrøbladete planter,Roseordenen,Rosefamilien,Mispelslekta
Blankmispel er ein særskild hardfør busk i rosefamilien. I norsk natur er blankmispel ein framand art og svartelista under kategorien svært høg økologisk risiko.
Skildring Blankmispel er ein busk som vert om lag 2 meter høg. Busken har heile, mørkegrøne blad som vert mellom 2–7 centimeter lange. Blomane har kvite til bleikraude kronblad og sit 3–15 saman i klasar. Fruktene som vert danna er svarte bæreple. Desse vert spreidde av fuglar. Utbreiing Blankmispel kjem opphavleg frå grenseområdet mellom Sør-Sibir og Mongolia. I Noreg vart busken innført som hageplante frå slutten av 1800-talet, og har sidan forvilla seg i alle fylka her. Planta er hardfør og toler temperaturar ned til -25°C. Ho finst i mange ulike naturtypar: frå opne til skuggefulle stader, i skog, skogkantar, kratt, i attgrodd eng og beitemark, i rasmark, på berg og i skrentar, og også i vegkantar og i skrotemark. Bruk Blankmispel er innført til Noreg som hageplante og vert mellom anna nytta som hekkplante. Økologiske konsekvensar Blankmispel vert spreidd til naturen frå hagar og grøntanlegg og fortrenger heimlege artar. Særskilt utgjer blankmispel ein stor risiko for fortrenging av trua og sårbare artar i baserik skog, på bakkar og berg. Systematikk Nivå   Norsk namn   Vitskapleg namn      Art Blankmispel Cotoneaster lucidus    Slekt   Mispelslekta   Cotoneaster     Familie   Rosefamilien   Rosaceae     Orden   Rosales     Klasse   Tofrøblada planter   Dicotyledoneae     Rekke   Dekkfrøa planter   Angiospermae     Rike   Planteriket   Plantae Les meir i Store norske leksikon Fremmedartslista mispelslekta rosefamilien Eksterne lenker Økologisk risikovurdering av blankmispel i Artsdatabanken